Document ID: 32013R0914

IZVEDBENA UREDBA KOMISIJE (EU) št. 914/2013
z dne 23. septembra 2013
o določitvi zgornjih mej proračuna za leto 2013 za nekatere sheme neposrednih podpor iz Uredbe Sveta (ES) št. 73/2009
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti prvega pododstavka člena 51(2), prvega pododstavka člena 69(3), prvega pododstavka člena 123(1), prvega pododstavka člena 131(4) in člena 142(c) Uredbe,
ob upoštevanju naslednjega:
(1)
Za države članice, ki leta 2013 izvajajo shemo enotnega plačila iz naslova III Uredbe (ES) št. 73/2009, bi bilo treba za leto 2013 določiti zgornje meje proračuna za vsako plačilo iz členov 52, 53 in 54 navedene uredbe.
(2)
Za države članice, ki leta 2013 uporabljajo možnosti iz člena 69(1) ali člena 131(1) Uredbe (ES) št. 73/2009, bi bilo treba za leto 2013 določiti zgornje meje proračuna za posebno podporo iz poglavja 5 naslova III Uredbe (ES) št. 73/2009.
(3)
S členom 69(4) Uredbe (ES) št. 73/2009 so sredstva, ki se lahko uporabljajo za kateri koli vezani ukrep iz točk (i), (ii), (iii) in (iv) člena 68(1)(a) ter člena 68(1)(b) in (e), omejena na 3,5 % nacionalne zgornje meje iz člena 40 navedene uredbe. Zaradi jasnosti bi morala Komisija objaviti zgornjo mejo, ki izhaja iz zneskov, ki so jih države članice sporočile za zadevne ukrepe.
(4)
V skladu s členom 69(6)(a) Uredbe (ES) št. 73/2009 so zneski, izračunani v skladu s členom 69(7) navedene uredbe, določeni v Prilogi III k Uredbi Komisije (ES) št. 1120/2009 z dne 29. oktobra 2009 o podrobnih pravilih za izvajanje sheme enotnega plačila iz naslova III Uredbe Sveta (ES) št. 73/2009 (2). Zaradi jasnosti bi morala Komisija objaviti zneske, ki so jih sporočile države članice in ki jih nameravajo uporabiti v skladu s členom 69(6)(a) Uredbe (ES) št. 73/2009.
(5)
Zaradi jasnosti bi bilo treba za leto 2013 objaviti zgornje meje proračuna za shemo enotnega plačila, ki izhajajo iz odbitka zgornjih mej, določenih za plačila iz členov 52, 53, 54 in 68 Uredbe (ES) št. 73/2009, od zgornjih mej iz Priloge VIII k isti uredbi. Znesek, ki ga je treba odbiti od navedene Priloge VIII, da bi se financirala posebna podpora iz člena 68 Uredbe (ES) št. 73/2009, ustreza razliki med skupnim zneskom za posebno podporo, ki so ga sporočile države članice, in sporočenimi zneski za financiranje posebne podpore v skladu s členom 69(6)(a) navedene uredbe. Kadar se država članica, ki izvaja shemo enotnega plačila, odloči, da bo dodelila podporo iz točke (c) člena 68(1), se znesek, sporočen Komisiji, vključi v zgornjo mejo sheme enotnega plačila, ker se ta podpora dodeli v obliki povečanja zneska na enoto in/ali števila kmetovih pravic do plačila.
(6)
Za države članice, ki leta 2013 izvajajo shemo enotnega plačila iz poglavja 2 naslova V Uredbe (ES) št. 73/2009, bi bilo treba letne finančne okvire določiti v skladu s členom 123(1) navedene uredbe.
(7)
Zaradi jasnosti je treba objaviti največje zneske sredstev, ki so na voljo državam članicam, ki uporabljajo shemo enotnega plačila na površino za dodelitev ločenih plačil za sladkor iz člena 126 Uredbe (ES) št. 73/2009 leta 2013, določene na podlagi njihovih sporočil.
(8)
Zaradi jasnosti bi bilo treba objaviti največje zneske sredstev, ki so na voljo državam članicam, ki uporabljajo shemo enotnega plačila na površino za dodelitev ločenih plačil za sadje in zelenjavo iz člena 127 Uredbe (ES) št. 73/2009 leta 2013, določene na podlagi njihovih sporočil.
(9)
Zaradi jasnosti bi bilo treba objaviti največje zneske sredstev, ki so na voljo državam članicam, ki uporabljajo shemo enotnega plačila na površino za dodelitev ločenih plačil za jagodičevje iz člena 129 Uredbe (ES) št. 73/2009 leta 2013, določene na podlagi njihovih sporočil.
(10)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
1. Zgornje meje proračuna za leto 2013 iz člena 51(2) Uredbe (ES) št. 73/2009 so določene v Prilogi I k tej uredbi.
2. Zgornje meje proračuna za leto 2013 iz člena 69(3) in člena 131(4) Uredbe (ES) št. 73/2009 so določene v Prilogi II k tej uredbi.
3. Zgornje meje proračuna za leto 2013 za podporo iz točk (i), (ii), (iii) in (iv) člena 68(1)(a) ter člena 68(1)(b) in (e) Uredbe (ES) št. 73/2009 so določene v Prilogi III k tej uredbi.
4. Zneski, ki jih države članice lahko uporabijo v skladu s členom 69(6)(a) Uredbe (ES) št. 73/2009 za kritje posebne podpore iz člena 68(1) navedene uredbe, so določeni v Prilogi IV k tej uredbi.
5. Zgornje meje proračuna za leto 2013 za shemo enotnega plačila iz naslova III Uredbe (ES) št. 73/2009 so določene v Prilogi V k tej uredbi.
6. Letni finančni okviri za leto 2013 iz člena 123(1) Uredbe (ES) št. 73/2009 so določeni v Prilogi VI k tej uredbi.
7. Največji zneski sredstev, ki so na voljo Češki, Madžarski, Latviji, Litvi, Poljski, Romuniji in Slovaški za dodelitev ločenih plačil za sladkor iz člena 126 Uredbe (ES) št. 73/2009 v letu 2013, so določeni v Prilogi VII k tej uredbi.
8. Največji zneski sredstev, ki so na voljo Češki, Madžarski, Poljski in Slovaški za dodelitev ločenih plačil za sadje in zelenjavo iz člena 127 Uredbe (ES) št. 73/2009 v letu 2013, so določeni v Prilogi VIII k tej uredbi.
9. Največji zneski sredstev, ki so na voljo Bolgariji, Madžarski in Poljski za dodelitev ločenih plačil za jagodičevje iz člena 129 Uredbe (ES) št. 73/2009 v letu 2013, so določeni v Prilogi IX k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. septembra 2013

Labels: 2
18
6